text: Varetægtsfængslet for afpresning
  12 januar 2011 kl. 19.26
  To mænd fra Esbjerg på 31 og 28 år er onsdag blevet varetægtsfængslet frem til den 9. februar. De er sigtet for vold og trusler mod et vidne, frihedsberøvelse, afpresning og røveri.
  Fremstillingen i grundlovsforhør skete for lukkede døre.
  Den 31-årige, der har tilknytning til rockermiljøet, er også sigtet for overtrædelse af lov om narkotiske stoffer og af våbenloven. Politiet fandt en skarpladt 9mm pistol og en portion amfetamin hos ham.
  Da retsmødet er foregået for lukkede døre, har Syd- og Sønderjyllands Politi ikke yderligere oplysninger om sagen.
  